**INFORMATĪVAIS ZIŅOJUMS**

**par valsts aizdevuma nosacījumu maiņu Rīgas Tehniskai universitātei, kurai sakarā ar akciju sabiedrības "Latvijas Krājbanka" finanšu pakalpojumu sniegšanas apturēšanu liegta norēķinu veikšana**

**1.Situācijas apraksts**

Saskaņā ar Ministru kabineta 2011.gada 28.novembra protokollēmumu Nr.69 2.§ „Informatīvais ziņojums par pašvaldībām, valsts vai pašvaldību kapitālsabiedrībām, augstskolām, kuru finanšu līdzekļi glabājas akciju sabiedrībā  “Latvijas Krājbanka”, un kurām sakarā ar akciju sabiedrības "Latvijas Krājbanka" finanšu pakalpojumu sniegšanas apturēšanu liegta norēķinu veikšana” un Saeimas budžeta un finanšu (nodokļu) komisijas 2011.gada 28.novembra vēstuli Nr.9/2-2-n/29-11/11 „Par saskaņojumu” 2011.gada 9.decembrī starp Finanšu ministriju un Rīgas Tehnisko universitāti tika noslēgts aizdevuma līgums Nr.A1/1/11/781 par valsts aizdevumu **1 360 215,00 latu** apmērā operacionālās darbības nodrošināšanai (nodokļu un citu maksājumu valsts budžetā un pašvaldības budžetos nomaksai, t.sk. valsts sociālās apdrošināšanas obligāto iemaksu veikšanai un iedzīvotāju ienākuma nodokļa nomaksai). Valsts aizdevums tika izsniegts ar atmaksas termiņu līdz vienam gadam – **2012.gada 10.decembrim**.

**2. Plānotie grozījumi aizdevuma līgumā**

2012.gada 30.augustā (vēstule Nr.01000-3.1/317) Rīgas Tehniskā universitāte vērsās Finanšu ministrijā ar lūgumu veikt grozījumus 2011.gada 9.decembra aizdevuma līgumā Nr.A1/1/11/781 (turpmāk – aizdevuma līgums), pagarinot aizdevuma atmaksas termiņu līdz 2013.gada 10.septembrim, kā pamatojumu norādot, ka Rīgas Tehniskā universitāte nav atguvusi akciju sabiedrībās „Latvijas Krājbanka” palikušos finanšu līdzekļus un aktīvi ir iesaistījusies Eiropas Savienības projektu īstenošanā, ieguldot finanšu līdzekļus šo projektu līdzfinansēšanā, kas attiecīgi iespaido Rīgas Tehniskās universitātes budžetu.

Saskaņā ar aizdevuma līguma nosacījumiem Rīgas Tehniskai universitātei aizdevuma atmaksa bija jāveic četros maksājumos – š.g. septembrī bija paredzēta atmaksa 340 053,00 latu apmērā un trīs atmaksas 340 054,00 latu apmērā oktobrī, novembrī un decembrī. Savukārt par maksājumu kavēšanu atbilstoši aizdevuma līguma nosacījumiem Rīgas Tehniskai universitātei būtu jāmaksā līgumsods 0,1% apmērā no kavētās summas par katru nokavēto dienu.

2012.gada 5.septembrī starp Finanšu ministriju un Rīgas Tehnisko universitāti tika parakstīta vienošanās par grozījumiem aizdevuma līgumā, precizējot aizdevuma atmaksas grafiku. Atbilstoši precizētajam aizdevuma atmaksas grafikam 2012.gada 10.septembrī, 10.oktobrī un 10.novembrī Rīgas Tehniskā universitāte ir veikusi aizdevuma atmaksu 300 000,00 latu apmērā. Līdz ar to RTU jāveic vēl viens maksājums 2012.gada 10.decembrī – 1 060 215,00 latu apmērā.

2012.gada 27.septembrī vēstulē Nr.01000-3.1/373 Rīgas Tehniskā universitāte atkārtoti vērsās Finanšu ministrijā ar lūgumu pagarināt aizdevuma atmaksas galējo termiņu par deviņiem mēnešiem, t.i., līdz **2013.gada 10.septembrim**, kā pamatojumu norādot, ka Rīgas Tehniskā universitāte vēl nav atguvusi akciju sabiedrībā „Latvijas Krājbanka” palikušos finanšu līdzekļus, taču vienlaikus aktīvi ir iesaistījusies Eiropas Savienības projektu īstenošanā, ieguldot finanšu līdzekļus šo projektu līdzfinansēšanā, kas attiecīgi iespaido Rīgas Tehniskās universitātes budžetu un rada problēmas veikt valsts aizdevuma atmaksu saskaņā ar aizdevuma līgumā noteikto grafiku. Aizdevuma atmaksa 2013.gadā tiek plānota no maksas pakalpojumu un citiem pašu ieņēmumiem, vienlaicīgi samazinot Rīgas Tehniskā universitātes izdevumus preču, pakalpojumu un pamatlīdzekļu iegādei.

Šāds lūgums ir izteikts arī Ministru prezidentam adresētajā Rīgas Tehniskā universitātes 2012.gada 4.oktobra vēstulē Nr.0100-31./383.

**3. Rīgas Tehniskā universitātes papildus plānotie valsts aizdevumi**

Atbilstoši Ministru kabineta 2010.gada 19.janvāra noteikumiem Nr.63 „Valsts aizdevumu izsniegšanas un apkalpošanas kārtība” Rīgas Tehniskās universitāte ir iesniegusi Valsts kasē pieprasījumu par valsts aizdevuma **5 379 955,00 latu** apmērā piešķiršanu kopumā 59 Eiropas Savienības struktūrfondu līdzfinansēto projektu īstenošanai. Minētā summa nav nepieciešama vienlaicīgi, bet gan to plānots ieguldīt Eiropas Savienības līdzfinansēto projektu īstenošanai atbilstoši katra projekta naudas plūsmai.

Papildus tam Rīgas Tehniskā universitāte plāno ņemt aizņēmumu kredītiestādē studentu dienesta viesnīcu rekonstrukcijas pabeigšanai **3 500 000,00** **latu** apmērā pēc izsludinātā iepirkuma konkursa noslēgšanās. Aizdevuma atmaksa plānota 15 gados, un, pamatojoties uz neatkarīgo auditoru slēdzienu, pēc rekonstrukcijas pabeigšanas ar aizdevumu saistītās izmaksas tiks pilnībā segtas no Rīgas Tehniskās universitāte studentu viesnīcas ieņēmumiem.

1. **Rīgas Tehniskā universitātes finanšu radītāju un finanšu prognožu izvērtējums**

Rīgas Tehniskās universitātes saistību rādītājs 2009.-2011.gadā vidēji ir 12,95, kas tiek vērtēts kā ļoti augsts un liecina par to, ka Rīgas Tehniskās universitāte nodrošina savu darbību galvenokārt ar pašas līdzekļiem. Turpmākajos gados rādītājs tiek plānots >5, kas norāda uz to, ka Rīgas Tehniskās universitāte prognozē zemu saistību īpatsvaru bilancē un plāno saglabāt savu finansiālo neatkarību.

Pelnītspējas rādītājs 2009.-2011.gadā ir vidēji 3,7% līmenī, kas tiek vērtēts kā vidēji zems. Pārsvarā Rīgas Tehniskās universitātes peļņu pozitīvi ietekmē vairāku realizējamo pētniecisko projektu Eiropas Savienības un valsts finansējumi, kā arī granti. Ņemot vērā to, ka turpmākajos gados Rīgas Tehniskās universitāte plāno projektu aktivitāšu samazinājumu, pelnītspējas rādītājam tiek prognozēta lejupslīde, 2016.gadā sasniedzot -12,95% apjomu, kas tiek vērtēts negatīvi un liecina par to, ka, samazinoties ieņēmumiem no pētniecisko projektu realizācijas, Rīgas Tehniskās universitāte nespēj segt pamatdarbības izdevumus.

Likviditātes rādītājs 2009.-2011.gadā ir augsts >3,0, kas saistīts ar realizējamo projektu Eiropas Savienības finansējuma saņemšanu. Sākot ar 2012.gadu, rādītājs tiek prognozēts vidēji 1,24 apmērā, kas tiek vērtēts pozitīvi un liecina par to, ka Rīgas Tehniskās universitāte, visticamāk, spēs segt savas īstermiņa saistības, nepiesaistot papildu īstermiņa aizņēmumus.

Iesniegtajās finanšu prognozēs plānotais naudas plūsmas aprēķins norāda uz pozitīvu Rīgas Tehniskās universitātes naudas plūsmu ar lieliem naudas atlikumiem pārskata perioda beigās, tomēr jānorāda, ka prognozētās naudas plūsmas lieli pārpalikumi pārsvarā tiek nodrošināti ar Eiropas Savienības realizējamo projektu avansā saņemtajiem finansējumiem, kas var būt izlietoti tikai paredzētajam mērķim. Maksas pakalpojumu rezerves līdzekļi, kas varētu tikt izlietoti Rīgas Tehniskās universitātes saistību segšanai, veido vidēji apmēram 10,8% no kopējiem prognozētajiem naudas atlikumiem un varētu būt pietiekami Rīgas Tehniskās universitātes saistību dzēšanai.

1. **Turpmākā rīcība**

Ņemot vērā minēto, ierosinām atbalstīt Rīgas Tehniskās universitātes lūgumu par 2011.gada 9.decembrī starp Finanšu ministriju un Rīgas Tehnisko universitāti noslēgtā aizdevuma līguma Nr.A1/1/11/781 aizdevuma atmaksas termiņa pagarinājumu, nosakot to **2013.gada 10.septembrī** un atstājot spēkā šobrīd noteiktos aizdevuma pirmstermiņa atmaksas nosacījumus.

Ņemot vērā, ka minētais valsts aizdevums tika izsniegts saskaņā ar Likuma par budžetu un finanšu vadību 36.panta sesto daļu un plānotie valsts aizdevuma līguma grozījumi paredz mainīt valsts aizdevuma līguma būtisku nosacījumu (galējo aizdevuma atmaksas termiņu), valsts aizdevuma atmaksas termiņa pagarinājums tiks saskaņots ar Saeimu.

Finanšu ministrs A.Vilks

21.11.2012 08:38

919

I.Bobrovska

67094229

 Indra.Bobrovska@kase.gov.lv